b'\n_START_ARTICLE_\nJuho M\xc3\xa4kel\xc3\xa4 (runoilija)\n_START_PARAGRAPH_\nJohan (Juho) Fredrik M\xc3\xa4kel\xc3\xa4 (5. huhtikuuta 1913 Porin maalaiskunta \xe2\x80\x93 11. elokuuta 1991 Pori) oli toimittaja, runoilija ja SKDL:n kansanedustaja._NEWLINE_M\xc3\xa4kel\xc3\xa4n vanhemmat olivat m\xc3\xa4kitupalainen Johan Fredrik M\xc3\xa4kel\xc3\xa4 ja Hilma Maria Nordlund. H\xc3\xa4n k\xc3\xa4vi kansakoulun ja opiskeli 1937 Ty\xc3\xb6v\xc3\xa4en Akatemiassa sek\xc3\xa4 1945 Sirola-opistossa. M\xc3\xa4kel\xc3\xa4 oli ennen sotia sosialidemokraattisen puolueen Satakunnan piirij\xc3\xa4rjest\xc3\xb6n j\xc3\xa4rjest\xc3\xa4j\xc3\xa4n\xc3\xa4 Porissa 1937\xe2\x80\x931938 ja Uuden Ajan toimittajana ja toimistonhoitajana Raumalla 1938\xe2\x80\x931940. V\xc3\xa4lirauhan aikana h\xc3\xa4n oli Suomen-Neuvostoliiton rauhan ja yst\xc3\xa4vyyden seuran j\xc3\xa4rjest\xc3\xa4j\xc3\xa4n\xc3\xa4 ja joutui sitten 1940 vankilaan poliittisista syist\xc3\xa4._NEWLINE_Vapauduttuaan 1944 M\xc3\xa4kel\xc3\xa4 liittyi SKDL:\xc3\xa4\xc3\xa4n ja toimi puolueen puhujana 1944\xe2\x80\x931945 ja Ty\xc3\xb6n Valta -lehden p\xc3\xa4\xc3\xa4toimittajana H\xc3\xa4meenlinnassa 1946\xe2\x80\x931947. H\xc3\xa4n oli Porissa ilmestyneen Satakunnan Ty\xc3\xb6 -lehden toimittajana 1948 ja p\xc3\xa4\xc3\xa4toimittajana 1949\xe2\x80\x931959. Kansanedustajakautensa j\xc3\xa4lkeen M\xc3\xa4kel\xc3\xa4 toimi viel\xc3\xa4 Porin kaupungin raittiussihteerin\xc3\xa4 1967\xe2\x80\x931976._NEWLINE_M\xc3\xa4kel\xc3\xa4 oli SKDL:n kansanedustajana 1945\xe2\x80\x931948 ja 1958\xe2\x80\x931966 edustaen Turun l\xc3\xa4\xc3\xa4nin pohjoista vaalipiiri\xc3\xa4. J\xc3\xa4lkimm\xc3\xa4iselle kaudelleen h\xc3\xa4n tuli 1958 liikenneonnettomuudessa kuolleen Mauri Ry\xc3\xb6m\xc3\xa4n tilalle. M\xc3\xa4kel\xc3\xa4 oli presidentin valitsijamies vuosien 1950 ja 1962 presidentinvaaleissa ja h\xc3\xa4n oli mukana kunnallispolitiikassa Rauman ja Porin kaupunginvaltuustojen j\xc3\xa4senen\xc3\xa4._NEWLINE_M\xc3\xa4kel\xc3\xa4 oli naimisissa vuodesta 1938 Helmi Lydia Ahlforsin kanssa.'